### 11.    Orientering om Kommuneplan 2017

**Åbent**

Sagsnr.: 326-2016-61814       J.nr.: 01.02.03           Dokumentnr.:
326-2016-418553

**Sagstype**

Orientering.

**Resume og sagens baggrund**

[adresse] 2013-2024 skal revideres i 2017. Kommuneplanrevisionen
sker som opfølgning på Udviklingsstrategien og i henhold til Planloven. Det
betyder, at administrationen nu igangsætter en proces for arbejdet med det mål,
at Kommunalbestyrelsen kan vedtage en ny kommuneplan inden udgangen af 2017. Sagen
skitserer de temaer mv. som revisionen forventes at behandle.

**Indstillinger**

Direktøren indstiller, at orienteringen tages til
efterretning.

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

*Om kommuneplanen*

Kommuneplanen fastlægger for en periode på 12 år de
overordnede mål og retningslinjer for kommunes udvikling, såvel i byerne som i
det åbne land.

Kommuneplanen har afsæt i planloven og statslige
udmeldinger om kommuneplanlægningen, og den skal afspejle landsplanlægningen og
regional planlægning.

Erhvervs- og Vækstministeriet fremlagde i december 2015 *Oversigt
over statslige interesser i kommuneplanlægningen 2017.* Oversigten
sammenfatter gældende krav til kommunernes planlægning. I forbindelse med
fremlæggelsen har ministeriet oplyst, at der vil blive offentliggjort en
revideret oversigt, når planlovsændringerne er vedtaget. Dette er som bekendt
endnu ikke sket.

*Udviklingsstrategi - afsæt*

[adresse] *Udviklingsstrategi - samarbejde for
bedre resultater,* er Kommunalbestyrelsens bud på, hvordan kommunen skal
udvikle sig frem mod 2025 og er samtidig afsæt for den kommende
kommuneplanrevision. Strategien indeholder et tværgående tema om bæredygtig
udvikling i byen og på landet samt fire temaer om henholdsvis bosætning, vækst,
velfærd og infrastruktur.

Udviklingsstrategien fastlægger,
at kommuneplanen skal gennemgå en fuld revision - med følgende bemærkning:

*"På nogle områder vil der kun være tale om en
ajourføring af gældende grundlag. Der forventes en revision af udvalgte
retningslinjer i forhold til planlovens kapitel 4, § 11, stk. a "kommuneplankataloget"
samt udvalgte generelle og specifikke rammebestemmelser. De Retningslinjer og
rammebestemmelser, der omhandler bymidter, afgrænsede landsbyer samt erhvervs-
og boligudvikling vil være i fokus i forbindelse med revisionen. Dette fokus
vil give visse afledte virkninger på forslag til byernes afgrænsninger."*

*Temaer og udvalgte emner*

Administrationen forventer, at nedenstående temaer særligt
vil blive behandlet. En nærmere beskrivelse af formål og indhold fremgår af
vedlagte bilag.

· Erhvervsudbygning - herunder undersøge muligheder for ny
erhvervsudvikling.

· Boligudvikling - herunder undersøge behovet for evt. ændringer i
sammensætningen af boligtyper inden for eksisterende boligudlæg.

· Landsbyer - undersøge potentialet for at forbedre de rekreative
muligheder ved landsbyerne ved at koble landsby og landskab bedre sammen (jf.
Udviklingsstrategi).

· Skovrejsning - revision af udpegede områder, hvor skovrejsning er
ønsket/uønsket (jf. opfølgning på Kommuneplan 2013). Sammentænkes med
grundvandsbeskyttelse, og landsbyernes rekreative muligheder og Grønt
[adresse].

· Grønt Danmarkskort - udarbejde grundlag for kommunens bidrag til
et landsdækkende Grønt Danmarkskort, med prioritering af naturindsats (jf.
statslige interesser).

· Kommuneplanens rammebestemmelser - herunder fokus på
sommerhusområder og visse bymidteområder. Dette mhp. at styrke det overordnede
administrationsgrundlag, fx ved at udforme mere operationelle
rammebestemmelser.

Derudover vil der være fokus på
udvalgte emner:

· Bymidter (Kalundborg, Høng, Gørlev), jf. ovenfor om
rammebestemmelser

· Udviklingsplan for [adresse] og by (jf. Havneudvalget)

· Ajourføring af data i kommunens turistpolitiske redegørelse

· Planlægning for mulig udvidelse af REMA 1000 på [adresse],
Kalundborg (jf. ansøgning)

*Lovforslag om moderniseret planlov*

Regeringens Lovforslag om modernisering af planloven har
været i offentlig høring i perioden 19. september til 17. oktober 2016, og ikke
vedtaget på nuværende tidspunkt. Det forlyder, at en ny Planlov tidligst vil
træde i kraft medio 2017.

Det betyder, at de nye emner og muligheder som en
moderniseret planlov fordrer, ikke vil indgå i den forestående
kommuneplanrevision. Administrationen anbefaler i stedet, at relevante emner
efterfølgende behandles ved tema-revisioner, som kommuneplantillæg.

Dette gælder eksempelvis:

· Detailhandel

· Landdistrikter

· Udpegning af *udviklingsområder* til byudvikling mv. inden
for Kystnærhedszonen (under visse forudsætninger)

*Organisering og overordnet tidsplan*

Arbejdet med Kommuneplanrevisionen organiseres som et
projekt under Plan, Byg og Miljøs ledelse og løber som udgangspunkt til ultimo
2017, hvor kommuneplanen forventes fremlagt til endelig godkendelse af
Kommunalbestyrelsen. Politiske udvalg inddrages i processen efter behov.

**Økonomiske konsekvenser**

Ingen.

**Bilag**

|  |  |
| --- | --- |
| Bilag - Notat om temaer og emner i Kommuneplan 2017 | 326-2017-6269 |